Document ID: 32004R2279

ΚΑΝΟΝΙΣΜΌΣ (ΕΚ) αριθ. 2279/2004 ΤΗΣ ΕΠΙΤΡΟΠΉΣ
της 30ής Δεκεμβρίου 2004
για την τροποποίηση του κανονισμού (ΕΚ) αριθ. 747/2001 του Συμβουλίου όσον αφορά τις κοινοτικές δασμολογικές ποσοστώσεις και τις ποσότητες αναφοράς για ορισμένα γεωργικά προϊόντα καταγωγής της Δυτικής Όχθης και της Λωρίδας της Γάζας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 747/2001 του Συμβουλίου, της 9ης Απριλίου 2001, περί διαχειρίσεως των κοινοτικών δασμολογικών ποσοστώσεων και ποσοτήτων αναφοράς για προϊόντα δυνάμενα να υπαχθούν σε προτιμήσεις βάσει των συμφωνιών με ορισμένες μεσογειακές χώρες, και περί καταργήσεως των κανονισμών (ΕΚ) αριθ. 1981/94 και (ΕΚ) αριθ. 934/95 (1), και ιδίως το άρθρο 5 παράγραφος 1 στοιχείο β),
Εκτιμώντας τα ακόλουθα:
(1)
Το Συμβούλιο, με την απόφαση της 22ας Δεκεμβρίου 2004 (2), συνήψε συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Οργάνωσης για την Απελευθέρωση της Παλαιστίνης (ΟΑΠ) εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας, σχετικά με αμοιβαία μέτρα ελευθέρωσης και την αντικατάσταση των πρωτοκόλλων αριθ. 1 και 2 της ενδιάμεσης συμφωνίας σύνδεσης ΕΚ-Παλαιστινιακή Αρχή. Η νέα αυτή συμφωνία εφαρμόζεται από την 1η Ιανουαρίου 2005.
(2)
Το νέο πρωτόκολλο αριθ. 1 σχετικά με τις ρυθμίσεις που εφαρμόζονται στις εισαγωγές στην Κοινότητα γεωργικών προϊόντων καταγωγής της Δυτικής Όχθης και της Λωρίδας της Γάζας, εφεξής καλούμενο το «νέο πρωτόκολλο αριθ. 1», προβλέπει νέες δασμολογικές παραχωρήσεις και αλλαγές των υφιστάμενων παραχωρήσεων οι οποίες προβλέπονται στον κανονισμό (ΕΚ) αριθ. 747/2001, ορισμένες εκ των οποίων υπάγονται στις δασμολογικές κοινοτικές ποσοστώσεις και στις ποσότητες αναφοράς.
(3)
Για την εφαρμογή των δασμολογικών παραχωρήσεων που προβλέπονται στο νέο πρωτόκολλο αριθ. 1, είναι αναγκαία η τροποποίηση του κανονισμού (ΕΚ) αριθ. 747/2001.
(4)
Για τον υπολογισμό των δασμολογικών ποσοστώσεων και των ποσοτήτων αναφοράς για το πρώτο έτος εφαρμογής, πρέπει να προβλεφθεί ότι, όταν η περίοδος για την ποσόστωση ή την ποσότητα αναφοράς αρχίζει πριν από την ημερομηνία κατά την οποία εφαρμόζεται η νέα συμφωνία, ο όγκος της δασμολογικής ποσόστωσης και η ποσότητα αναφοράς μειώνονται κατ' αναλογίαν προς το τμήμα εκείνο της περιόδου το οποίο παρέρχεται πριν από την ημερομηνία αυτή.
(5)
Προκειμένου να διευκολυνθεί η διαχείριση ορισμένων υφιστάμενων δασμολογικών ποσοστώσεων και ποσοτήτων αναφοράς που προβλέπονται στον κανονισμό (ΕΚ) αριθ. 747/2001, οι ποσότητες που εισάγονται στο πλαίσιο των εν λόγω ποσοστώσεων και ποσοτήτων αναφοράς πρέπει να ληφθούν υπόψη για τον καταλογισμό στα μέτρα που ανοίγονται σύμφωνα με τον κανονισμό (ΕΚ) αριθ. 747/2001, όπως τροποποιείται με τον παρόντα κανονισμό.
(6)
Σύμφωνα με το νέο πρωτόκολλο αριθ. 1, ο όγκος των δασμολογικών ποσοστώσεων για ορισμένα προϊόντα πρέπει να αυξηθεί δύο φορές.
(7)
Δεδομένου ότι οι διατάξεις που προβλέπονται στον παρόντα κανονισμό εφαρμόζονται από την ημερομηνία εφαρμογής της νέας συμφωνίας, είναι σκόπιμο ο παρών κανονισμός να τεθεί σε ισχύ το ταχύτερο δυνατόν.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα VIII του κανονισμού (ΕΚ) αριθ. 747/2001 αντικαθίσταται από το παράρτημα του παρόντος κανονισμού.
Άρθρο 2
Για τις περιόδους ποσόστωσης και ποσότητας αναφοράς που παραμένουν ανοικτές την 1η Ιανουαρίου 2005, οι ποσότητες οι οποίες, δυνάμει του κανονισμού (ΕΚ) αριθ. 747/2001, τέθηκαν σε ελεύθερη κυκλοφορία στην Κοινότητα εντός του πλαισίου της δασμολογικής ποσόστωσης και των ποσοτήτων αναφοράς με αύξοντες αριθμούς 09.1381, 18.0310, 18.0340 και 18.0380, λαμβάνονται υπόψη για τον καταλογισμό στη δασμολογική ποσόστωση και τις ποσότητες αναφοράς που ορίζονται στο παράρτημα VIII του κανονισμού (ΕΚ) αριθ. 747/2001, όπως τροποποιείται από τον παρόντα κανονισμό.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Δεκεμβρίου 2004.

Labels: 3
18
6